NVG gryp bakkie wat glo in rasse-voorval gebruik is | Netwerk24
Deur Charné Kemp 26 Mei 2018 12:08
Die betoging voor die hof waar Harry Kotze verlede jaar op een aanklag van moord en drie van poging tot moord verskyn het. Foto: Lecrecia Prins
Die Nasionale Vervolgingsgesag (NVG) het op ’n bakkie beslag gelê wat glo as ’n moordwapen gebruik is in ’n beweerde rassisme-voorval in Kathu.
Die bevel is Vrydag in die hooggeregshof in Kimberley toegestaan.
In die saak word Harry Kotze, die eienaar van die bakkie, van moord en drie aanklagte van poging tot moord aangekla.
Een tiener is dood, en sy vriende is ernstig in die voorval in Oktober verlede jaar beseer.
Die beslagleggingseenheid voer aan Kotze se 1994-model Nissan Sani-bakkie is in die uitvoering van misdaad gebruik.
Eshric Molino (19) en sy vriende het op die aand van 13 Oktober 2017 verby ’n huis gestap.
Die mans wat by die huis was, het op hulle gevloek, en hulle het terug gevloek.
Hulle het tot in die veld geloop toe hulle die betrokke bakkie in hul rigting sien aankom.
Die bestuurder in die bakkie het op hulle afgepyl en hulle moes uit die pad spring om nie beseer te word nie. Molino en sy vriend, Elcardo Crew (20), is onder andere beseer.
Die bestuurder in die bakkie het op hulle afgepyl en hulle moes uit die pad spring om nie beseer te word nie.
Molino het huis toe geloop waarna sy pa, Eldridge Benjamin, hom na die hospitaal geneem het. Molino se heup was gebreek.
Benjamin het na Crew gaan soek en hom in die veld sien lê. Die ambulans en polisie is ontbied. Crew is later aan sy beserings in die hospitaal dood.
Die getuies wat saam met Kotze by die huis was, het bevestig hy het die huis met die voertuig verlaat en met sy terugkeer gesê hy het twee “k*****s getrap”.
Die ondersoekbeampte het die voertuig by Kotze se huis ondersoek en het krapmerke, doringtakke en stampplekke daarop gemerk. ’n Voorlig was gebreek. Hy het nog gebreekte soekligte en klampe in Kotze se huis ontdek, en hom in hegtenis geneem.
Eugene Ontong, aanklaer, voer aan Kotze het die bakkie spesifiek gebruik om na Molino en sy vriende te soek en met opset op hulle af te ry. Hy het nie stilgehou nadat hy hulle getref het nie.
Hy het met sy terugkeer na die huis aan sy vriende gesê wat hy gedoen het en die beskadigde soekligte van sy bakkie verwyder.
Meer oor: Kathu | Beslaglegging | Nvg | Bakkie | Rassisme
Onnie noem 7-jarige glo die k-woord
Maak SA beter plek vir nageslag
Saak teen Bloem-pastoor laat vaar